CELEX: 32022D0100
Language: sk
Date: 2022-01-24 00:00:00
Title: Vykonávacie rozhodnutie Komisie (EÚ) 2022/100 z 24. januára 2022 o návrhu vyhlášky Holandského kráľovstva o nápojoch pre batoľatá a mlieku pre batoľatá oznámenom v súlade s článkom 45 nariadenia Európskeho parlamentu a Rady (EÚ) č. 1169/2011 [oznámené pod číslom C(2022) 312] (Iba holandské znenie je autentické) (Text s významom pre EHP)

26.1.2022   
               
               
                  SK
               
               
                  Úradný vestník Európskej únie
               
               
                  L 17/52
               
            
         VYKONÁVACIE ROZHODNUTIE KOMISIE (EÚ) 2022/100
         z 24. januára 2022
         o návrhu vyhlášky Holandského kráľovstva o nápojoch pre batoľatá a mlieku pre batoľatá oznámenom v súlade s článkom 45 nariadenia Európskeho parlamentu a Rady (EÚ) č. 1169/2011
         
            
               [oznámené pod číslom C(2022) 312]
            
         
         (Iba holandské znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom, ktorým sa menia a dopĺňajú nariadenia Európskeho parlamentu a Rady (ES) č. 1924/2006 a (ES) č. 1925/2006 a ktorým sa zrušuje smernica Komisie 87/250/EHS, smernica Rady 90/496/EHS, smernica Komisie 1999/10/ES, smernica Európskeho parlamentu a Rady 2000/13/ES, smernice Komisie 2002/67/ES a 2008/5/ES a nariadenie Komisie (ES) č. 608/2004 (1), a najmä na jeho článok 45 ods. 4,
         keďže:
         
                     (1)
                  
                  
                     V súlade s článkom 45 ods. 1 nariadenia (EÚ) č. 1169/2011 holandské orgány 28. júla 2020 oznámili Komisii návrh vyhlášky obsahujúci pravidlá týkajúce sa potravín na báze bielkovín (kravské alebo kozie mlieko), do ktorých bol pridaný aspoň jeden alebo viac vitamínov, minerálov alebo iných látok a ktoré sú určené na použitie ako nápoj pre malé deti vo veku od jedného do troch rokov (vyhláška o nápojoch pre batoľatá a mlieku pre batoľatá k zákonu o tovare) (ďalej len „oznámený návrh“).
                  
               
                     (2)
                  
                  
                     Nariadením (EÚ) č. 1169/2011 sa stanovujú všeobecné zásady, požiadavky a povinnosti týkajúce sa informácií o potravinách a zvlášť označovania potravín. V tejto súvislosti sú v článku 9 ods. 1 nariadenia (EÚ) č. 1169/2011 stanovené údaje, ktoré sa majú uvádzať o potravinách v súlade s článkami 10 až 35, okrem výnimiek, ktoré sú v nich uvedené.
                  
               
                     (3)
                  
                  
                     V článku 39 ods. 1 nariadenia (EÚ) č. 1169/2011 sa stanovuje, že okrem povinných údajov uvedených v článku 9 ods. 1 a v článku 10 môžu členské štáty v súlade s postupom uvedeným v článku 45 prijať opatrenia vyžadujúce ďalšie povinné údaje pri konkrétnych druhoch či kategóriách potravín, ktoré sú opodstatnené na základe dôvodov ochrany verejného zdravia ochrany spotrebiteľov, predchádzania podvodom, ochrany priemyselných a obchodných vlastníckych práv, označení miesta pôvodu, registrovaných označení pôvodu alebo predchádzania nekalej súťaži.
                  
               
                     (4)
                  
                  
                     Oznámený návrh okrem iného stanovuje ďalšie povinné údaje pre osobitné kategórie potravín vo forme vyhlásení, ktoré sa musia poskytnúť spotrebiteľom, keď sa v Holandsku uvádzajú na trh nápoje pre batoľatá a mlieko pre batoľatá. Preto treba, aby Komisia preskúmala zlučiteľnosť vyhlášky so spomínanými požiadavkami uvedeného nariadenia a s ustanoveniami Zmluvy o fungovaní Európskej únie.
                  
               
                     (5)
                  
                  
                     Oznámený návrh stanovuje osobitné požiadavky na zloženie, obohatenie, označovanie a uvádzanie potravín na báze bielkovín z kravského alebo kozieho mlieka, ktoré sú určené na použitie ako nápoj pre malé deti vo veku od jedného do troch rokov, na trh. Najmä v oddiele 2 oznámeného návrhu sa stanovujú požiadavky týkajúce sa zloženia a pridávania vitamínov a minerálov a iných látok do „nápojov pre batoľatá“ a „mlieka pre batoľatá“. V oddiele 3 notifikovaného opatrenia sa stanovujú určité požiadavky týkajúce sa označovania, nahlasovania a predkladania informácií spotrebiteľom.
                  
               
                     (6)
                  
                  
                     V článku 7 oznámeného návrhu sa vyžaduje, aby sa pri uvádzaní „nápojov pre batoľatá“ a „mlieka pre batoľatá“ na trh používali tieto vyhlásenia: „a) veková kategória od jedného do troch rokov, pre ktorú sú určené; b) vyhlásenie, že výrobok nie je náhradou vyváženej stravy; c) vyhlásenie, že výrobok nie je náhradou za doplnky vitamínu D a d) vyhlásenie, že výrobok nie je náhradou materského mlieka“.
                  
               
                     (7)
                  
                  
                     Holandské orgány vysvetľujú, že tieto povinné údaje obsiahnuté v oznámenom návrhu sú odôvodnené na základe ochrany verejného zdravia a ochrany spotrebiteľov.
                  
               
                     (8)
                  
                  
                     Holandské orgány nepredložili žiadne dôkazy na odôvodnenie daného opatrenia z dôvodu ochrany verejného zdravia. Naopak, v dôvodovej správe k oznámenému návrhu holandské orgány vysvetľujú, že „nápoje pre batoľatá“ a „mlieko pre batoľatá“ nie sú potrebné na uspokojenie výživových potrieb malých detí.
                  
               
                     (9)
                  
                  
                     V článku 7 ods. 1 písm. a) nariadenia (EÚ) č. 1169/2011 sa stanovuje, že informácie o potravinách nesmú uvádzať spotrebiteľov do omylu, najmä ak ide o vlastnosti potraviny, a hlavne jej charakter, identitu, vlastnosti, zloženie, množstvo, trvanlivosť, krajinu pôvodu alebo miesto pôvodu, spôsob výroby alebo produkcie.
                  
               
                     (10)
                  
                  
                     Nápoje na báze mlieka určené pre malé deti patrili do rozsahu pôsobnosti smernice Európskeho parlamentu a Rady 2009/39/ES o potravinách na osobitné výživové účely (2), ale uvedená smernica bola s účinkom od 19. júla 2016 zrušená nariadením Európskeho parlamentu a Rady (EÚ) č. 609/2013 (3).
                  
               
                     (11)
                  
                  
                     Vzhľadom na uvedené zrušenie sa v článku 12 nariadenia (EÚ) č. 609/2013 vyžaduje, aby Komisia v správe analyzovala, či sú potrebné osobitné ustanovenia o mliečnych nápojoch a podobných výrobkoch určených pre malé deti – vo veku od jedného do troch rokov. Komisia 31. marca 2016 prijala správu týkajúcu sa uvedených výrobkov (4) (ďalej len „správa z roku 2016“).
                  
               
                     (12)
                  
                  
                     V správe z roku 2016 sa dospelo k záveru, že osobitné ustanovenia pre túto kategóriu potravín nie sú potrebné, keďže správne a úplné uplatňovanie všeobecného rámca pre potravinové právo EÚ môže primerane regulovať zloženie nápojov na báze mlieka určených pre malé deti a oznamovanie vlastností týchto výrobkov.
                  
               
                     (13)
                  
                  
                     Takéto závery vychádzali z vedeckých odporúčaní Európskeho úradu pre bezpečnosť potravín (ďalej len „úrad“). Úrad vo svojom stanovisku z roku 2013 (5) uviedol, že tieto výrobky nemajú „žiadnu jedinečnú úlohu“ a „nemožno ich považovať za nutné na uspokojenie výživových potrieb malých detí“ v porovnaní s inými potravinami, ktoré možno zahrnúť do ich bežnej stravy.
                  
               
                     (14)
                  
                  
                     V dôsledku toho Komisia k správe z roku 2016 nepripojila legislatívny návrh na stanovenie pravidiel pre nápoje na báze mlieka a podobné výrobky určené pre malé deti. Od 20. júla 2016 sa teda nápoje na báze mlieka určené pre malé deti považujú za bežné potraviny obohatené určitými živinami a zamerané na konkrétnu podskupinu obyvateľstva a vzťahujú sa na ne výlučne horizontálne pravidlá potravinového práva EÚ.
                  
               
                     (15)
                  
                  
                     Na základe uvedených pripomienok sa oznámený návrh opatrenia odchyľuje od pravidiel uplatniteľných na bežné potraviny a namiesto toho v Holandsku zavádza nový právny rámec pre nápoje pre batoľatá a mlieko pre batoľatá. V tomto zmysle vytvára de facto novú kategóriu výrobkov určených pre batoľatá, ktoré podliehajú osobitným požiadavkám na zloženie, obohatenie, označovanie a uvádzanie na trh. To nie je v súlade so súčasným právnym rámcom EÚ.
                  
               
                     (16)
                  
                  
                     Konkrétne nápoje pre batoľatá a mlieko pre batoľatá patria do rozsahu pôsobnosti nariadenia Európskeho parlamentu a Rady (ES) č. 1925/2006 o pridávaní vitamínov a minerálnych látok a niektorých ďalších látok do potravín (6) a musia spĺňať pravidlá uvedeného nariadenia týkajúce sa podmienok pre pridávanie vitamínov a minerálnych látok a označovania, prezentácie a reklamy. Nápoje na báze mlieka určené pre malé deti musia poskytovať informácie o potravinách vrátane výživových údajov v súlade s pravidlami nariadenia (EÚ) č. 1169/2011 a môžu obsahovať len osobitné výživové a zdravotné tvrdenia povolené na úrovni EÚ podľa nariadenia Európskeho parlamentu a Rady (ES) č. 1924/2006 o výživových a zdravotných tvrdeniach o potravinách (7).
                  
               
                     (17)
                  
                  
                     Ustanovenia nariadenia (EÚ) č. 609/2013 a delegovaného nariadenia Komisie (EÚ) 2016/127 (8) sa neuplatňujú na nápoje pre batoľatá a mlieko pre batoľatá.
                  
               
                     (18)
                  
                  
                     Požiadavky na povinné označovanie nápojov pre batoľatá a mlieka pre batoľatá, ako sa navrhujú v článku 7 oznámeného návrhu, okrem požiadaviek na povinné označovanie stanovených v nariadení (EÚ) č. 1169/2011, posilňujú u spotrebiteľov názor, že nápoje pre batoľatá a mlieko pre batoľatá predstavujú samostatnú kategóriu výrobkov podobnú počiatočnej a následnej dojčenskej výžive, ktoré sú obzvlášť vhodné pre batoľatá vo veku od jedného do troch rokov v porovnaní s inými potravinami, ktoré možno zahrnúť do ich bežnej stravy.
                  
               
                     (19)
                  
                  
                     V súlade s ustanoveniami článku 45 ods. 2 nariadenia (EÚ) č. 1169/2011 Komisia 5. októbra 2020 konzultovala so Stálym výborom pre potravinový reťazec a zdravie zvierat.
                  
               
                     (20)
                  
                  
                     Vzhľadom na uvedené skutočnosti sa Komisia domnieva, že článok 7 oznámeného návrhu je zavádzajúci, pokiaľ ide o povahu nápojov pre batoľatá a mlieka pre batoľatá, a preto je v rozpore s článkom 7 ods. 1 písm. a) nariadenia (EÚ) č. 1169/2011 a nemožno ho odôvodniť ochranou spotrebiteľa. Článok 7 nemožno odôvodniť ani verejným zdravím, keďže holandské orgány v tejto súvislosti nepredložili žiadne odôvodnenie.
                  
               
                     (21)
                  
                  
                     Vzhľadom na tieto pripomienky Komisia 27. októbra 2020 vydala k oznámenému návrhu záporné stanovisko podľa článku 45 ods. 3 nariadenia (EÚ) č. 1169/2011. Komisia oznámila holandským orgánom negatívne stanovisko 28. októbra 2020.
                  
               
                     (22)
                  
                  
                     Od holandských orgánov by sa preto malo požadovať, aby oznámený návrh vyhlášky neprijali.
                  
               
                     (23)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Holandské kráľovstvo na základe pripomienok Komisie uvedených v jej negatívnom stanovisku a v tomto rozhodnutí neprijíma článok 7 návrhu vyhlášky o nápojoch pre batoľatá a mlieku pre batoľatá k zákonu o tovare, ktorý oznámilo Komisii podľa článku 45 nariadenia (EÚ) č. 1169/2011 a ktorý bol predmetom negatívneho stanoviska Komisie oznámeného holandským orgánom 28. júla 2020.
         
         
            Článok 2
            Toto rozhodnutie je určené Holandskému kráľovstvu.
         
         
            V Bruseli 24. januára 2022
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 304, 22.11.2011, s. 18.
         
            (2)  Smernica Európskeho parlamentu a Rady 2009/39/ES zo 6. mája 2009 o potravinách na osobitné výživové účely (prepracované znenie) (Ú. v. EÚ L 124, 20.5.2009, s. 21).
         
            (3)  Nariadenie Európskeho parlamentu a Rady (EÚ) č. 609/2013 z 12. júna 2013 o potravinách určených pre dojčatá a malé deti, potravinách na osobitné lekárske účely a o celkovej náhrade stravy na účely regulácie hmotnosti a ktorým sa zrušuje smernica Rady 92/52/EHS, smernica Komisie 96/8/ES, 1999/21/ES, 2006/125/ES a 2006/141/ES, smernica Európskeho parlamentu a Rady 2009/39/ES a nariadenie Komisie (ES) č. 41/2009 a (ES) č. 953/2009 (Ú. v. EÚ L 181, 29.6.2013, s. 35).
         
            (4)  Správa Komisie Európskemu parlamentu a Rade o nápojoch na výživu malých detí [COM(2016) 169 final].
         
            (5)  Pracovná skupina EFSA pre dietetické výrobky, výživu a alergie, 2013, Vedecké stanovisko k výživovým potrebám a dietetickému príjmu dojčiat a malých detí v Európskej únii, Vestník EFSA (EFSA Journal) (2013) 11(10):3408.
         
            (6)  Nariadenie Európskeho parlamentu a Rady (ES) č. 1925/2006 z 20. decembra 2006 o pridávaní vitamínov a minerálnych látok a niektorých ďalších látok do potravín (Ú. v. EÚ L 404, 30.12.2006, s. 26).
         
            (7)  Nariadenie Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách (Ú. v. EÚ L 404, 30.12.2006, s. 9).
         
            (8)  Delegované nariadenie Komisie (EÚ) 2016/127 z 25. septembra 2015, ktorým sa dopĺňa nariadenie Európskeho parlamentu a Rady (EÚ) č. 609/2013, pokiaľ ide o osobitné požiadavky na zloženie a informácie platné pre počiatočnú dojčenskú výživu a následnú dojčenskú výživu a pokiaľ ide o požiadavky na informácie týkajúce sa výživy dojčiat a malých detí (Ú. v. EÚ L 25, 2.2.2016, s. 1).